Υδραίικος καπαμάς, κοκκινιστός και αυγοκομμένος
Στην Ύδρα τον καπαμά τον έκαναν πάντα με άγριο κατσίκι και ήταν το δεύτερο πιο «καλό» φαγητό τους, μετά το ψητό κατσίκι ή αρνί.
2 κιλά κατσίκι από μπροστινό πόδι (χεράκι), κομμένο σε μερίδες, 2 ξερά κρεμμύδια, σε λεπτές φέτες, 2 σκελίδες σκόρδο, ψιλοκομμένες, 200 γρ. ολόκληρα ντοματάκια κονσέρβας, λιωμένα με ένα πιρούνι (ή 3 μεγάλες ντομάτες, τριμμένες, στην εποχή τους), 1/2 κουτ. γλυκού πελτές ντομάτας, 100 ml κρασί (λευκό ή κόκκινο, ό,τι μας βρίσκεται), ξηρό, 1½ κιλό πατάτες, κομμένες κυδωνάτες, 200 ml ελαιόλαδο, αλάτι, φρεσκοτριμμένο πιπέρι, 2 αυγά, 120 ml χυμός λεμονιού
Σε ένα μεγάλο τηγάνι ζεσταίνουμε το μισό ελαιόλαδο σε δυνατή φωτιά και σοτάρουμε το κρέας για 3-4 λεπτά, μέχρι να αλλάξει χρώμα από όλες τις πλευρές.Με μια λαβίδα το μεταφέρουμε σε μια μεγάλη κατσαρόλα και στο ίδιο λάδι του τηγανιού σοτάρουμε το κρεμμύδι για 1-2 λεπτά, μέχρι να ροδίσει.Το αδειάζουμε (μαζί με το λάδι) στην κατσαρόλα με το κρέας.Προσθέτουμε το σκόρδο, το κρασί και την τριμμένη ντομάτα μαζί με τον πελτέ, αλατοπιπερώνουμε και συμπληρώνουμε ζεστό νερό μέχρι να σκεπαστεί καλά το κρέας.Ζεσταίνουμε σε δυνατή φωτιά για 3-4 λεπτά, μέχρι να πάρει βράση το φαγητό, έπειτα χαμηλώνουμε τη φωτιά, σκεπάζουμε την κατσαρόλα και αφήνουμε το κρέας να σιγοβράσει μέχρι να μαλακώσει (περίπου 1½ ώρα – στο ενδιάμεσο, αν χρειαστεί, συμπληρώνουμε λίγο ζεστό νερό). Δοκιμάζουμε αν μαλάκωσε το κρέας τρυπώντας το με ένα πιρούνι.Λίγο πριν γίνει το κρέας, ζεσταίνουμε το υπόλοιπο ελαιόλαδο στο τηγάνι σε δυνατή φωτιά και σοτάρουμε τις πατάτες για 3-4 λεπτά, μέχρι να ροδίσουν.Τις αδειάζουμε στην κατσαρόλα με το κρέας, με όλο τους το λάδι, και αφήνουμε να βράσουν για περίπου 20 λεπτά, μέχρι να ψηθούν και να μαλακώσουν και το φαγητό να μην έχει πολύ ζουμί.Αποσύρουμε την κατσαρόλα από τη φωτιά.Σε ένα μπολ χτυπάμε με το σύρμα τα αυγά με τον χυμό λεμονιού. Προσθέτουμε σταδιακά όσο από το ζεστό ζουμί της κατσαρόλας μπορούμε, συνεχίζοντας το ανακάτεμα, μέχρι να ζεσταθεί καλά το αυγολέμονο.Περιχύνουμε με το αυγολέμονο το φαγητό, σείουμε την κατσαρόλα να πάει παντού και ξαναβάζουμε σε μέτρια φωτιά για 2-3 λεπτά, ίσα ίσα να ζεσταθεί η σάλτσα λίγο ακόμα, αλλά να μη βράσει και κόψει.
Κατσίκι,Ντομάτα,Πατάτες